Fem personer er kørt på Nordjyllands Universitetshospital efter en soloulykke lørdag aften, hvor bilen ramte et vejtræ.

Klokken var 18:45, da ulykken skete mellem Terndrup og Bælum. Af endnu ukendte årsager kørte bilen med de fem personer i ind i et vejtræ og rullede efterfølgende rundt på hovedet. - Tre af dem sad fastklemt og dem fik vi ud. De var alle fem ved bevidsthed og uden for livsfare men er kørt på hospitalet, siger vagtchef ved Nordjyllands Politi, Karsten Højrup Kristensen til tv2nord.dk. Han fortæller at bilen var alvorligt deformeret efter ulykken. De fem personer er i alderen 18 til 30 år. Politiet har efterfølgende udtaget blodprøve på den person, man formoder førte bilen.